শিকার ধরে খাওয়ার তোড়জোড় করছিল সে। কিন্তু বাধ সাধল গ্রামবাসীরা। তাই কষ্ট করে শেয়াল শিকার করেও উদরপূর্তি করতে পারল না অজগর।
শনিবার ঘটনাটি ঘটেছে ঝাড়খণ্ড রাজ্যের সীমান্তবর্তী ঝাড়গ্রামের পড়িহাটি রেঞ্জের এনাটার জঙ্গলে। স্থানীয় সূত্রে জানা গিয়েছে, এ দিন কয়েকজন গ্রামবাসী রোজকার মতো জঙ্গলে কাঠপাতা সংগ্রহ করতে যান। জঙ্গলে তাঁরা একটি শেয়ালের আর্তনাদ শুনতে পান। খোঁজাখুজির পরে তাঁরা দেখেন একটি অজগর সাপ একটি শেয়ালকে গিলে খাওয়ার চেষ্টা করছে। 

এই বিষয়ে অন্যান্য খবর

ফোঁস ফোঁস আওয়াজ! অতিকায় বিষধর কেউটে ঘিরে চাঞ্চল্য এলাকায়


এর পরই তাঁরা গ্রামের স্থানীয় লোকজনেদের খবর দেন। খবর যায় বন দফতরেও। ততক্ষণে অবশ্য সাপটি জঙ্গলের বাইরে চলে এসেছে। পরে পুলিশ ও বন দফতরের লোকজন এনাটার জঙ্গলে গিয়ে মৃত শেয়াল ও অজগর সাপটিকে উদ্ধার করে। 

বন দফতরের কর্মীরা এসে সাপটিকে উদ্ধার করে। নিজস্ব চিত্র
বন দফতর সূত্রে জানা গিয়েছে, উদ্ধার হওয়া অজগরটি রক পাইথন প্রজাতির। প্রায় দশফুট লম্বা অজগরটির গায়ে ছোপছোপ দাগ রয়েছে। অজগর দেখতে এ দিন সাধারণ মানুষের ভিড় ছিল উপচে পড়া। ঝাড়গ্রামের অতিরিক্ত বন আধিকারিক সমীর মজুমদার জানিয়েছেন, খাবারের খোঁজে সাপগুলি জঙ্গল থেকে বেরিয়ে আসছে। উদ্ধার হওয়া অজগর টিকে ঝাড়গ্রামের জুলজিক্যাল পার্কে রাখা হয়েছে।